*Œuvres complètes de Rutebeuf, trouvère du XIIIe siècle, recueillies et mises au jour pour la première fois par Achille Jubinal*, *Nouvelle édition revue et corrigée*, A. Jubinal, 1874 : Paris, Paul Daffis, vol. 1, pp. 32-36.

**La Griesche d’Este.**

Mss. 7218, 7615, 7633.

En recordant ma grant folie,

Qui n’eſt ne gente ne jolie

 Ainz eſt vilaine

Et vilains cil qui la demaine,

Me plaing .vij. jors en la ſemaine

 Et par reson :

Si eſbahiz ne fu mès hom,

Qu’en yver toute la ſeſon

 Ai ſi ouvré

Et en ouvrant m’ai aouvré

Qu’en ouvrant n’ai rien recouvré

 Dont je me cuevre.

Ci a fol ouvrier & fole oevre ;

Qui par ouvrer riens ne recuevre

 Tout torve à perte,

Et la grieſche eſt ſi aperte,

Qu’eſchec dit à la deſcouverte

 A ſon ouvrier,

Dont puis n’i a nul recouvriez.

Juingnet li fet ſambler février.

 La dent dit : « Cac, »

Et la griefche dit « Eſchac ; »

Qui plus en fet ſ’afuble fac

 De la grieſche.

De Greſce vient, ſi griez éeſche ;

Or eſt la Borgoingne briéſche.

 Tant a venu

De la gent qu’ele à retenu,

Sont tuit cil de ſa route[[1]](#footnote-2) nu

 Et tuit deſchaus ;

Et par les froiz & par les chaus,

Nès li plus meſtres ſeneſchaus,

 N’ont robe entière.

La grieſche eſt de tel manière

Qu’ele veut avoir gent légière

 En ſon ſervife.

Une eure en cote, autre en chemiſe.

Tel gent aime com je deviſe :

 Trop het riche homme ;

S’aus poins le tient èle l’aſſomme.

En corse terme ſet bien la ſomme

 De fon avoir :

Plorer li fet ſon non-ſavoir ;

Souvent li fet gruel avoir,

 Qui qu’ait avaine

Tramblé m’en a la meftre vaine :

Or vous dirai de lor couvaine ;

 J’en ſai aſſez.

Sovent en ai eſté laſſez

Mi-marz que li frois eſt paſſez,

 Notent & chantent.

Li .i. & li autre ſe vantent

Que ſe dui dé ne les enchantent

 Il auront robe.

Eſpérance les ſert de lobe

Et la grieſche les deſrobe.

 La borſe eſt vuide ;

Li geus fe ce que l’en ne cuide :

Qui que tiſſe chaſcuns deſvide ;

 Li penſſers chiet ;

Nul bel eſchet ne lor eſchiet.

N’en puéent mes qu’il lor meſchiet.

 Ainz lor en poiſe :

Qui qu’ait l’argent, Diex a la noiſe

Aillors covient lor penſſers voiſe,

 Quar .ij. tornois,

Iii: pareſis, .v. vienois,

Ne puéent pas fère .i. borgois

 D’un nu deſpris.

Je ne di pas que je’s deſpris,

Ainz di qu’autres conſeus eſt pris.

 De cel argent

Ne ſ’en vont pas longues charjant ;

Por ce que li argens art gent,

 N’en ont que fère

Ainz entendent à autre afère :

Au tavernier font du vin trère ;

 Or entré boule

Ne boivent pas, chaſcuns le coule :

Tant en entonent par la goule,

 Ne lor ſovient

Se robe achater lor covient.

Riche ſont, mes ne ſai dont vient

 Lor grant richèce :

Chaſcuns n’a riens quant il ſe drèce.

Au paier ſont plains de perèce :

 Or faut la feſte,

Or remainent chançons de gefte ;

Si ſ’en vont nu comme une beſte

 Quand ils ſ’eſmuevent.

A lendemain pouce ſe truevent ;

Lui dui dé povrement ſe pruevent :

 Or faut quareſme

Qui lor a eſté dure & peſme.

De poiſſon autant com de creſme

 I ont éu :

Tout ont joué, tout ont béu.

Li uns a l’autre decéu,

 Diſt Rustebués,

Por lor tabar[[2]](#footnote-3), qui n’eſt pas nués,

Qui toz eſt venduz en .ij. oès[[3]](#footnote-4) ;

 Et avril entre,

Et il n’ont riens defors le ventre.

Lors ſont il viſte & prunte & entre :

 S’il ont que metre,

Lors les verriiez entremetre

De dez prendre & de dez jus metre.

 Ez vous la joie :

Ni a ſi nu qui ne ſ’eſjoie ;

Plus ſont ſeignor que raz ſus moie[[4]](#footnote-5).

 Tout cel eſté

Trop ont en grant froidure eſté.

Or, lor a Diex .i. tens preſté

 Où il fet chaut,

Et d’autre choſe ne lor chaut :

Tuit ont apris aler deſchaut.

Explicit la Griesche d’Esté.

1. Voyez, pour le mot *route*, la pièce du *Mariage Rutebeuf*, vers la fin. [↑](#footnote-ref-2)
2. *Tabar*:voyez, pour l’explication de ce mot, une des notes de la *Complainte du Roi de Navarre*. [↑](#footnote-ref-3)
3. Les huit vers qui suivent sont transposés d’une manière fautive dans le Ms. 7633. [↑](#footnote-ref-4)
4. *Que ras ſus moie*, que rats sur meule, c’est-à-dire dans un tas de gerbes. [↑](#footnote-ref-5)